Yngvar Martens (1868–1942)

Yngvar Johan Martens (født 3. mars 1868 på Sparbu, død 8. oktober 1942 i Steinkjer) var en norsk ingeniør og forfatter.

Bakgrunn og familie 
Han var født på Løe gård i Sparbu. Hans far var skogsinspektør i Trøndelag, og familien flyttet etter hvert til Steinkjer. Yngvar Martens var gift med Margot født Sverdrup (1879–1959).

Ingeniør og skogbruker 
Yngvar Martens tok middelskoleeksamen i 1884 og skogskoleeksamen i 1885. Fra 1886 til 1888 utdannet han seg til ingeniør på Chalmerska Institutet i Göteborg. Deretter arbeidet han noen år ved Helsingborg mekaniske verksted. I 1889 emigrerte han til Argentina. Den første tiden arbeidet han blant annet som landmåler, men etterhvert startet han skogsdrift og hugget ut skog i Argentina og Paraguay. Da det brøt ut byllepest i Paraguay i 1900, valgte han å flytte hjem til Norge.

I Norge ble han først bestyrer for skogseiendommen i Follafoss i Verran i Trøndelag. I 1916 stilte han til valg til Verran herredsstyre som representant for Venstre. Tre av kandidatene på Venstrelisten ble valgt inn i herredsstyret; Yngvar Martens ble første varamann.

Da Trøndelag fylke kjøpte skogseiendommen i Follafoss, flyttet han til Steinkjer. Der arbeidet han blant annet som revisor for kommunen og en rekke andre bedrifter, deriblant den lokale kredittbanken og Stenkjær mekaniske verksted og skipsverft. I 1918 ble han valgt inn i styret for A/S Stenkjær mek. verksted og skipsverft. I 1919 ble han nestformann i styret.

Jeger og forfatter 
Yngvar Martens var formann i Inntrøndelagen Jeger- og Fiskerforening i mange år, og han skrev en rekke artikler for Jeger- og fiskerforeningens tidsskrift. Han leverte også stoff til Steinkjeravisen Indtrøndelagen, blant annet historien I småprat med Offenåsjutulen under februarsol. Senere i 1921 publiserte Indtrøndelagen føljetongen Til fjells i paasken, som var forfattet av ham.

Noen av jakthistoriene hans ble i 1925 publisert i antologien Jægernes bok 1925. Året etter hadde han flere fortellinger på trykk i Jægernes bok 1926, og da antologien for 1927 ble publisert fremhevet Morgenbladets anmelder at «(d)en kjendte storvildtjæger Yngvar Martens har to interessante stykker, et om bjørnejagt og et om elgejagt», mens anmelderen i Stavangeren var enda mer begeistret:Flere av vore aller bedste penne paa jagthistoriernes omraade har ydet bidrag – blandt dem fortjener Yngvar Martens i særlig grad at nævnes.

Hans «Thunslielgen» og «Da braatabjørnen maatte stupe» er fortalt saa livagtigt og fængslende at man uvilkaarlig blir grepet og dradd med ind i jagtens spænding.Jarlsberg og Larvik Amtstidendes anmelder skrev:Det er kanske uriktig at nævne noen enkelt i denne fortrinlige samling, men jeg kan ikke undlate det for Yngvar Martens' vedkommende. Av denne forfatter er der to udmerkede skildringer «Thunslielgen» og «Da Braattabjørnen maatte stupe».Anmeldere over hele landet trakk frem Martens' historier som eksempler på de gode leseopplevelsene disse antologiene tilbød lesere som var interessert i friluftsliv, jakt og fiske.

I 1932 ga Yngvar Martens ut boken Blandt tropenes tigere og på vidda herhjemme, på forlaget H. Aschehoug & Co. (W. Nygaard). Boken var en samling jaktskildringer dels fra Sør-Amerika, dels fra Trøndelag. Han mottok svært gode omtaler for sine jakthistorier. Anmelderen i Finmarksposten innledet sin bokomtale som følger:Fra først til sist står der av denne bok et pust av naturglede, så sterk og frisk at man går op i forfatterens stemning. Han forteller som satt han sammen med leseren og pratet efter en vel anvendt dag – og hans gode humør og hans inderlige naturkjærlighet gjør at man hører på ham med ublandet glede..I 1970 ga Gyldendal forlag ut en antologi med norske jakthistorier. Boken hadde tittelen Trollelgen i Svefjellet, og var redigert av Per Hohle. Yngvar Martens var blant forfatterne som var representert i antologien, og Levanger-Avisa skrev at «(i) alt er det 15 jegere som forteller om sine opplevelser fra jakt i Norge, og de hører alle til de gjeveste i norsk jakthistorie».

Referanser 

Norske forfattere